La música que s’escolta quan es fa un castell es diu toc de castells. Quan l'enxaneta fa l’aleta, el toc de castells té una melodia diferent per indicar a la gent que està a la pinya i al tronc que el castell ja s’ha carregat. Però el toc de castells no és l’única música que sona durant una diada. Abans de començar les actuacions, per anunciar que els castellers entren a plaça els músics de les colles toquen el que es coneix com “l’entrada a plaça”, i en acabar les actuacions s’acostuma a tocar el “toc de vermut”, que és un toc amb un aire més festiu.
Totes aquestes peces les toquen els músics de la colla, una part imprescindible de tota colla castellera i que també vesteixen la indumentària típica  (sovint sense la faixa). Els instruments típics que toquen són la gralla i el tabal.